b'\n_START_ARTICLE_\nKalu Uche\n_START_SECTION_\nKlubska kariera\n_START_PARAGRAPH_\nUchejeva kariera se je pri\xc4\x8dela v Nigeriji pri klubih Enyimba International in Iwuanyanwu Nationale. V sezoni 2001/02 se je preselil v \xc5\xa0panijo, kjer je okrepil vrste rezervne (B) ekipe kluba RCD Espanyol._NEWLINE_Uche je nato prestopil na Poljsko k mo\xc5\xa1tvu Wis\xc5\x82a Krak\xc3\xb3w. Na Poljskem je ostal do leta 2005 in z Wis\xc5\x82o trikrat osvojil poljsko prvenstvo ter dvakrat poljski pokal. V sezoni 2004/05 je kot posojen igralec Wis\xc5\x82e nastopal za francoski klub FC Girondins de Bordeaux. _NEWLINE_V sezoni 2006/07 je Uche okrepil \xc5\xa1panskega drugoliga\xc5\xa1a UD Almer\xc3\xada in odigral klju\xc4\x8dno vlogo pri prvem napredovanju kluba v prvo ligo v zgodovini. Za andaluzijski klub je namre\xc4\x8d v tisti sezoni dosegel osem zadetkov, od tega tri na zadnjih petih tekmah. Njegov debi v La ligi se je zgodil 26. avgusta 2007, tedaj je ob zmagi svojega mo\xc5\xa1tva s 3-0 nad Deportivom iz La Coru\xc3\xb1e pri\xc5\xa1el na igri\xc5\xa1\xc4\x8de v drugem pol\xc4\x8dasu._NEWLINE_11. januarja 2009 je Uche izkoristil svojo prilo\xc5\xbenost ob odsotnosti napadalca prvega mo\xc5\xa1tva \xc3\x81lvara Negreda in na gostovanju pri Espanyolu dvakrat zatresel mre\xc5\xbeo nasprotnika za kon\xc4\x8dnih 2-2. \xc5\xa0e pred tem pa se je 5. decembra vpisal med strelce na gostovanju pri Real Madridu, tedaj je Almer\xc3\xado povedel v vodstvo z 2-1, a se je Real Madrid naposled vrnil v igro in slavil s 4-2._NEWLINE_V poletnem prestopnem roku pred pri\xc4\x8detkom sezone 2009/10 so Negreda prodali v Sevillo (preko Real Madrida), tako da je Uche postal prvi napadalec Almer\xc3\xade. Sezono 2009/10 je zaklju\xc4\x8dil z rekordom kariere - 9 zadetki. 4. maja 2010 se je vpisal med strelce proti Villarrealu in tako dodal levji dele\xc5\xbe k zmagi 4-2 ter ohranitvi mesta v najvi\xc5\xa1ji diviziji \xc5\xa1panskega nogometa vsaj \xc5\xa1e za eno sezono.\n_START_SECTION_\nReprezentan\xc4\x8dna kariera\n_START_PARAGRAPH_\nUche je v nigerijski reprezentanci debitiral 21. junija 2003. Na tekmi kvalifikacij za Afri\xc5\xa1ki pokal narodov 2004 se je proti izbrani vrsti Angole \xc5\xbee ob svojem debiju vpisal med strelce. _NEWLINE_Svojo dr\xc5\xbeavo je zastopal tudi na Afri\xc5\xa1kem pokalu narodov 2010, vendar na turnirju ni uspel zadeti. Nigerija je vseeno osvojila 3. mesto. Po solidni klubski sezoni ga je novi nigerijski selektor, \xc5\xa0ved Lars Lagerb\xc3\xa4ck, uvrstil v ekipo za Svetovno prvenstvo 2010 v JAR. Selektorjevo zaupanje je upravi\xc4\x8dil z zadetkom proti Gr\xc4\x8diji. Gr\xc5\xa1ko mre\xc5\xbeo je zatresel z direktnega prostega strela v 16. minuti in povedel Nigerijce v vodstvo z 1-0. Grki so se nato pobrali in dvakrat zadeli ter tako od\xc5\xa1\xc4\x8dipnili zmago z 2-1. Poraz proti Gr\xc4\x8diji je za Nigerijce \xc5\xbee pomenil dokon\xc4\x8dno slovo od upanja na uvrstitev v osmino finala.  Uche se je med strelce vpisal \xc5\xa1e na tretji tekmi Nigerije na prvenstvu, proti reprezentanci Ju\xc5\xbene Koreje.\n_START_SECTION_\nZasebno \xc5\xbeivljenje\n_START_PARAGRAPH_\nUchejev mlaj\xc5\xa1i brat Ikechukwu Uche je prav tako nogometa\xc5\xa1. Tudi on igra na polo\xc5\xbeaju napadalca in je ve\xc4\x8dino svoje \xc4\x8dlanske kariere pre\xc5\xbeivel v \xc5\xa0paniji.'